**Likovni natječaj „Slikajmo mentalno zdravlje“**

Poštovani,

kako bi potaknuli dječje stvaralaštvo, maštovitost i kreativnost, a ujedno i istražili važnost brige o mentalnom zdravlju, **Osnovna škola Vladimira Becića** organizira likovni natječaj pod nazivom **„Slikajmo mentalno zdravlje“.**

Želja nam je uključiti i pozvati na sudjelovanje što veći broj škola na području grada Osijeka te bi nam bila čast i veliko zadovoljstvo kada biste učenike motivirali i potakli na sudjelovanje. Sam natječaj provodi se u sklopu projekta „Sretan i Zdrav Školski Dan“ koji je usmjeren na promicanje emocionalne dobrobiti i mentalnog zdravlja među učenicima.

Mentalno zdravlje djece i adolescenata postaje sve važnije pitanje u današnjem društvu. Biti mentalno zdrav znači imati sposobnosti uspješnog djelovanja, što znači biti produktivan u aktivnostima, imati ispunjene odnose s ljudima, suočavati se s problemima i biti spreman na promjenu. Djeca i mladi tijekom odrastanja i sazrijevanja još uvijek uče kako se koristiti svojim sposobnostima da bi uspješno rješavali životne izazove, a naš je zadatak konstantno raditi na stvaranju poticajnog okruženja gdje se emocionalni razvoj i mentalno zdravlje smatraju jednako važnim kao fizičko zdravlje te školski uspjeh. Ovaj natječaj ima za cilj **podizanje svijesti o mentalnom zdravlju i važnosti brige o sebi i drugima**.

Pozivamo sve učenika da budu maštoviti i izraze svoje ideje i osjećaje kroz likovnu umjetnost.

Likovni natječaj se provodi u sljedećim kategorijama:

1. likovni radovi učenika od I. do IV. razreda osnovnih škola
2. likovni radovi učenika od V. do VIII. razreda osnovnih škola
3. likovni radovi učenika koji se školuju u posebnim razrednim odjelima od I. do VIII. razreda osnovnih škola

Stručno povjerenstvo odabrat će najuspješnije radove koji će biti javno izloženi u prostorima OŠ Vladimira Becića. Od izloženih će radova biti odabrana tri najuspješnija u svakoj od kategorija, čiji će autori biti prigodno nagrađeni.

**Pravila natječaja:**

1. Natječaj je otvoren za sve učenike osnovnih škola na području grada Osijeka

2. Svaki učenik može poslati samo jedan likovni rad

3. Dozvoljene su sve crtačke, grafičke i slikarske tehnike, na formatu A3

4. Sva umjetnička djela moraju biti originalna i ne smiju biti kopije ili reprodukcije tuđih radova

5. Rok za predaju radova je 15. ožujka 2024. g. Radovi pristigli nakon roka neće se razmatrati.

**Kako sudjelovati:**

1. Izradite svoj likovni rad na temu mentalnog zdravlja

2. Svaki rad obavezno mora sadržavati sljedeće podatke na poleđini:

* ime, prezime autora
* razred autora
* naziv i adresu škole
* ime i kontakt podatke nastavnika – mentora (telefon, e-mail adresu)
* kategoriju za koju se rad prijavljuje

3. Sve radove potrebno je do naznačenoga datuma (15. ožujka 2024. g.) poslati na adresu**: OŠ Vladimira Becića, Vijenac Augusta Cesarca 36, 31000 Osijek**, s naznakom: Za natječaj „Slikajmo mentalno zdravlje“. Radovi koji ne sadrže navedene podatke neće ući u izbor za nagrade, a primljeni radovi se ne vraćaju.

 Radujemo se vašim kreativnim prijavama i veselimo se otkrivanju vaših umjetničkih talenata!

S poštovanjem,

organizatori natječaja „Slikajmo mentalno zdravlje“